Վիկտորիա (նահանգ)

Վիկտորիա (անգլ.՝ Victoria), նահանգ Ավստրալիայի հարավ-արևելքում, երկրի ամենափոքր նահանգն է մայրցամաքային մասում։ Բնակչությունը 5 603 100 մարդ (2012 թվականի մարտի վերջի տվյալներով, 1978 թվականի տվյալներով 3615 հազար)։ Մայրաքաղաքը և ամենամեծ քաղաքը Մելբուռնն է, որը նաև վարչական կենտրոնն է։ Այլ խոշոր քաղաքներն են Ջելոնգը, Բալլարատը, Բենդիգոն, Շեփարթոնը, Միլդուրան և Վորենեմբուլը։ Տարածությունը 227, 6 հազար կմ² է։ Հարավում ձգվող Ավստրալիական Ալպերը եզրավորում են մերձափնյա բերրի հարթավայրերը։ Կլիման մերձարևադարձային է, լեռների հարավային և հարավարևելյան լանջերին (տեղումները՝ 2000 մմ) մշտադալար խիտ անտառներ են, հյուսիսում առավելապես չորային է՝ պուրակային բուսականությամբ, որը փոխարինվում է չոր տափաստաններով։ Հյուսիսում և հյուսիս-արևմուտքում Մուրեյի ալյուվիալ հարթավայրն է։ Տնտեսություն Տնտեսական նշանակությամբ Վիկտորիան երկրորդն է Նոր Հարավային Ուելսից հետո և տալիս է մշակող արդյունաբերության արտադրանքի մոտ 1/3-ը։ Էլեկտրաէներգիան ստանում Է Մելբուռնի, Յալլորնի, Ջիլոնգի և այլ էլեկտրակայաններից։ Զարգացած են մետաղամշակությունը, մեքենաշինությունը, քիմիական, նավթավերամշակման, ռազմական ավիացիոն, սննդի արդյունաբերությունը, կոշիկի, կարի, բրդի արդյունաբերության ճյուղերը։ Արդյունաբերական հիմնական կենտրոնը Մելբուռն է։ Վիկտորիայում է կենտրոնացած երկրի ցանքատարածությունների մոտ 1/5-ը։ Մշակվող հողերը հիմնականում պատկանում են խոշոր հողատերերին։ Մշակում են ցորեն, վարսակ, գարի, կարտոֆիլ։ Տարածված է խաղողագործությունն ու պտղաբուծությունը։ Անասնապահությունն ունի մսաբրդատու ուղղություն։ Ցուլի արտադրությամբ երկրում գրավում է առաջին, բրդի արտադրությամբ՝ երկրորդ տեղը։ Կարևոր նավահանգիստներն են Մելբուռնը, Ջիլոնգը։ Անվանում Նահանգը անվանվել է Մեծ Բրիտանիայի թագուհի Վիկտորիայի պատվին, ում գահակալման ժամանակ էլ ստեղծվել է նահանգը։ Ծանոթագրություններ Արտաքին հղումներ Վիկտորիայի կառավարության կայքը (անգլ.)